32004R1862
L 325/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1862/2004 НА КОМИСИЯТА
от 26 октомври 2004 година
за определяне на стандарти за търговията с дини
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. относно общата организация на пазара на плодове и зеленчуци (1), и по-специално член 2, параграф 2 от него,
като има предвид, че:
(1)
Дините са между продуктите, включени в приложение I към Регламент (ЕО) № 2200/96 на Съвета, за които трябва да бъдат приети определени стандарти. Регламент (ЕО) № 1093/97 на Комисията от 16 юни 1997 г. относно определянето на стандарти за търговията с дини (2) е бил изменян няколко пъти. За по-голяма прозрачност на световния пазар Регламент (ЕО) № 1093/97 на Комисията следователно трябва да бъде отменен и заменен от 1 януари 2005 г. с нов регламент.
(2)
За тази цел и в интерес на запазването на прозрачност на световния пазар трябва да се вземе под внимание стандарт FFV-37 на Икономическата комисия за Европа на ООН (ООН/ИКЕ) относно маркетинговия и качествен контрол на дините, препоръчан от Работната група по стандарти за качеството на земеделски продукти към Икономическата комисия за Европа на Организацията на обединените нации (ООН/ИКЕ), както и последните му изменения.
(3)
Прилагането на този нов стандарт трябва да позволи изтеглянето от пазара на продукти с незадоволително качество, да приведе производството към изискванията на потребителите и да улесни търговията, базираща се на честна конкуренция, като по този начин се подпомага повишаването на рентабилността.
(4)
Стандартите се прилагат при всички етапи на маркетинга. Транспортирането на дълги разстояния, съхранението за определен период и различните процеси, през които преминават продуктите, могат да причинят влошаване на качеството в известна степен, което се дължи на биологичното развитие на продуктите или на това, че са бързо развалящи се. Такова влошаване на качеството трябва да се взема предвид, когато стандартът се прилага при етапите на маркетинга след заготовката и експедицията.
(5)
Мерките, предвидени в настоящия регламент, са в съответствие със становището на Управителния комитет по пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Стандартите за търговия, приложими за дините, попадащи под код 0807 11 по КН, са посочени в приложението.
Настоящите стандарти се прилагат на всички етапи от търговията при условията, посочени в Регламент (ЕО) № 2200/96 на Съвета.
Въпреки това, на етапите след пакетирането продуктите могат да проявят по отношение на изискванията на стандартите:
-
лека загуба на свежест и твърдост; и
-
леко влошаване на качеството, дължащо се на тяхното развитие и нетрайния им характер.
Член 2
Регламент (ЕО) № 1093/97 на Комисията се отменя.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент се прилага от 1 януари 2005 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 октомври 2004 година.